Správa Komisie Európskemu parlamentu a Rade

o vykonávaní delegovania právomoci udelenej Komisii podľa nariadenia Európskeho parlamentu a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií

1. Úvod a právny základ

Nariadením (EÚ) č. 649/2012 (ďalej len „nariadenie PIC“) sa vykonáva Rotterdamský dohovor o udeľovaní predbežného súhlasu po predchádzajúcom ohlásení pre určité nebezpečné chemikálie a pesticídy v medzinárodnom obchode (ďalej len „Rotterdamský dohovor“), podpísaný 11. septembra 1998 a schválený v mene Európskeho spoločenstva rozhodnutím Rady 2003/106/ES . Požiadavky a postupy týkajúce sa vývozu a dovozu určitých nebezpečných chemikálií, najmä tých, ktoré podliehajú postupu udeľovania predbežného súhlasu po predchádzajúcom ohlásení podľa Rotterdamského dohovoru, sú uvedené v nariadení PIC.

Článkom 23 ods. 4 nariadenia PIC sa Komisii udeľuje právomoc prijímať delegované akty za podmienok stanovených v článku 26 s cieľom:

– zaradiť chemikáliu do časti 1 alebo 2 prílohy I v súlade s článkom 23 ods. 2 na základe právoplatného regulačného opatrenia na úrovni Únie a iné zmeny prílohy I vrátane úpravy existujúcich položiek [článok 23 ods. 4 písm. a)],

– zaradiť chemikáliu, ktorá podlieha nariadeniu Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach do časti 1 prílohy V [článok 23 ods. 4 písm. b)],

– zaradiť chemikáliu, ktorá už podlieha zákazu vývozu na úrovni Únie, do časti 2 prílohy V [článok 23 ods. 4 písm. c)],

– upraviť existujúce položky v prílohe V [článok 23 ods. 4 písm. d)],

– upraviť prílohy II, III, IV a VI [článok 23 ods. 4 písm. e)].

Touto správou Komisia spĺňa svoju povinnosť stanovenú v článku 26 ods. 2 nariadenia PIC. V článku 26 ods. 2 sa vyžaduje, aby Komisia predložila Európskemu parlamentu a Rade správu o vykonávaní delegovania právomoci udelenej Komisii nariadením PIC. Správa sa má vypracovať najneskôr deväť mesiacov pred uplynutím päťročného obdobia delegovania, ktoré sa začalo 1. marca 2014. Delegovanie právomoci sa automaticky predlžuje na rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

2. Vykonávanie delegovania

Počas obdobia, ktorého sa týka táto správa, Komisia prijala tri delegované akty na zmenu určitých nepodstatných prvkov nariadenia PIC. Uvedené delegované akty boli prijaté na základe článku 23 ods. 4 písm. a) nariadenia PIC, v ktorom sa uvádza: „S cieľom prispôsobiť toto nariadenie technologickému pokroku je Komisia splnomocnená v súlade s článkom 26 prijať delegované akty týkajúce sa zaradenia chemikálie do časti 1 alebo 2 prílohy I v súlade s odsekom 2 článku 23 na základe právoplatného regulačného opatrenia na úrovni Únie a iné zmeny a doplnenia prílohy I vrátane úpravy existujúcich položiek“ a na základe článku 23 ods. 4 písm. b), v ktorom sa uvádza: „S cieľom prispôsobiť toto nariadenie technologickému pokroku je Komisia splnomocnená v súlade s článkom 26 prijať delegované akty týkajúce sa zaradenia chemikálie, ktorá podlieha nariadeniu Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach do časti 1 prílohy V“.

Prijaté boli tieto akty:

2.1. Delegované nariadenie Komisie (EÚ) č. 1078/2014

Tento právny akt bol prijatý na základe článku 23 ods. 4 písm. a) nariadenia PIC. Prístup použitý v delegovanom akte na určenie, ktoré chemikálie by mali byť uvedené v prílohe I a v ktorej časti by mali by uvedené, bol predmetom diskusií a konzultácií v expertnej skupine zloženej zo zástupcov poverených vnútroštátnych orgánov členských štátov pre nariadenie PIC, Európskej chemickej agentúry, odvetvia a občianskej spoločnosti (ďalej len „expertná skupina PVO PIC“) na zasadnutiach z 11. októbra 2013 a 7. apríla 2014. S expertnou skupinou PVO PIC sa uskutočnili konzultácie o návrhu delegovaného nariadenia Komisie, ktorý bol sprístupnený v predstihu pred konaním zasadnutí. Komisia prijala delegovaný akt 7. augusta 2014 a oznámila to Európskemu parlamentu a Rade. Ani jedna z inštitúcií nevzniesla proti delegovanému aktu námietky v lehote dvoch mesiacov stanovenej v článku 26 ods. 5 nariadenia PIC. Delegované nariadenie Komisie (EÚ) č. 178/2014 bolo uverejnené 15. októbra 2014 a uplatňuje sa od 1. decembra 2014.

2.2. Delegované nariadenie Komisie (EÚ) 2015/2229

Tento právny akt bol prijatý na základe článku 23 ods. 4 písm. a) nariadenia PIC. Prístup použitý v delegovanom akte na určenie, ktoré chemikálie by mali byť uvedené v prílohe I a v ktorej časti by mali by uvedené, bol predmetom rokovaní a konzultácií v rámci expertnej skupiny PVO PIC na zasadnutiach 1. októbra 2014 a 21. apríla 2015. S expertnou skupinou PVO PIC sa uskutočnili konzultácie o návrhu delegovaného nariadenia Komisie, ktorý bol sprístupnený v predstihu pred konaním zasadnutí. Komisia prijala delegovaný akt 29. septembra 2015 a oznámila to Európskemu parlamentu a Rade. Ani jedna z inštitúcií nevzniesla proti delegovanému aktu námietky v lehote dvoch mesiacov stanovenej v článku 26 ods. 5 nariadenia PIC. Delegované nariadenie Komisie (EÚ) 2015/2229 bolo uverejnené 3. decembra 2015 a uplatňuje sa od 1. februára 2016.